Înfiinţarea cabinetelor medicale şi a societăţii civile medicale

Conf. Legii 153 / 2003 şi Legii 95 / 2006

     -  taxa de avizare cabinet – 200 lei / SPECIALITATE
    Art. 18 - Cabinetul medical se înfiinţează la cererea medicului titular sau a medicilor asociaţi din cadrul societăţii civile medicale.

    Art. 19 - Actul de înfiinţare a cabinetului medical ori a societăţii civile medicale îl constituie certificatul de înregistrare în Registrul unic al cabinetelor medicale.

    Art. 20 - (1) Certificatul de înregistrare se eliberează în baza următoarelor documente:

    a) cerere de înfiinţare ( model dosar );

    b)  certificatul de membru al C.J.M Hunedoara cu viza anuală pentru toţi medicii care lucrează în cadrul cabinetului medical sau societăţii civile medicale ( în cazul în care nu este avizat se aduce asigurarea malpraxis pentru anul respectiv );

    c) dovada deţinerii legale a spaţiului în care urmează să funcţioneze cabinetul medical;

    d) dotării minime necesare funcţionării cabinetelor medicale cu avizul D.S.P. – Hunedoara şi a C.M.J. - Hunedoara;

    e) actul constitutiv şi statutul societăţii civile medicale.

    (2) Existenţa dotării minime necesare funcţionării cabinetelor medicale se va verifica de direcţiile de sănătate publică judeţene, prin inspectori delegaţi.

    Art. 21 - (1) Avizul anual al colegiului medicilor se eliberează în baza asigurarii de malpraxis şi a dovezii deţinerii legale a spaţiului şi numai după verificarea existenţei dotării minime a cabinetului medical.

    (2) Dotarea minimă va fi verificată de către direcţiile de sănătate publică pentru toate activităţile medicale ce urmează a fi menţionate în obiectul de activitate al cabinetului medical.

    (3) În cazul societăţilor civile medicale, un exemplar al actului constitutiv şi al statutului se va depune şi la colegiul medicilor care emite avizul de înfiinţare.

    (4) În avizul eliberat de colegiul medicilor se vor menţiona serviciile medicale furnizate, numărul de cabinete, în cazul societăţii civile medicale, şi existenţa dotării minime corespunzătoare activităţii medicale desfăşurate.

    Art. 22 - (1) Formele de exercitare a profesiei de medic vor fi individualizate prin denumire, după cum urmează:

    a) în cazul cabinetului medical individual - numele medicului titular, urmat de sintagma "cabinet medical de..." (se trece activitatea medicală principală ce se desfăşoară în cabinet);

    b) în cazul societăţilor civile medicale - numele cel puţin al unuia dintre asociaţi, urmat de sintagma "şi asociaţii - societate civilă medicală" sau numele asociaţilor şi sintagma "societate civilă medicală". Pe firma societăţii civile medicale vor fi menţionate activităţile medicale desfăşurate sau doar cele mai semnificative.

    (2) Numele vor fi precedate de titulatura medicală.

    (3) Denumirile prevăzute la alin. (1) vor figura pe firmele cabinetelor şi ale societăţilor în condiţiile stabilite de Codul de deontologie medicală.

